Жакан Сыздыков

**Жакан Сыздыков** (, *[[1901 ел]]ның [[10 май|10 мае]], [[Русия империясе|РИ]], [[Акмола өлкәсе (Русия империясе) |Акмола өлкәсе]], Күкчәтау өязе, Карлыгаш җәйләве — [[1977 ел]]ның [[23 октябрь|23 октябре]], [[ССРБ]], [[Казакъ ССР]], [[Алматы]]*) — казакъ шагыйре, журналист, Габдулла Тукай әсәрләрен казакъчага тәрҗемә итүче. 

## Тәрҗемәи хәле
1901 елның 10 маенда Акмола өлкәсе Күкчәтау өязе Карлыгаш җәйләвендә (*хәзерге* Казакъстанның Төньяк Казакъстан өлкәсе Тайынша районы Караагаш авылы) ярлы терлек асраучы гаиләсендә туган. Авыл мәктәбен, Күкчәтауда татар мәдрәсәсен, дүртьеллык рус-казакъ уку йортын тәмамлый. Инкыйлабтан соң, 1920—1921 елларда кызыл укытучылар курсларында белем алып, Күкчәтау өязендә укытучы булып эшли. 1922—1926 елларда — Күкчәтау һәм Атбасар өязләрендә азык-төлек комиссары. 1926—1929 елларда «Бостандық туы» гәҗитенең (*«Азатлык байрагы», [[Петропавловск]]*) җаваплы сәркатибе һәм мөхәррир урынбасары, «Қызыл Түркістан», «Оңтүстік Қазақстан», «Сталин жолы» (*хәзерге* «Жетісу») гәҗитләренең җаваплы сәркатибе. Казакъ мәдәният эшлеклеләренең җирле фирка хакиме   каршы язылган «Егерме сигезнең хаты»на кул куюы аркасында, эзәрлекләүгә дучар була, Төркистан шәһәренә сөрелә. Анда «Қызыл Түркістан» гәҗитендә эшли. 1931 елда, дүрт яшьлек Арыстан исемле улын калдырып, хатыны үлә. Бераздан шагыйрь башкалага кайтырга рөхсәт ала. Унбиш шигырь китабы бастырып өлгерә. Сталин репрессияләре чорында, кулга алынып, төрмәгә ябыла. Каты авыруы һәм катлаулы операция кичерүе сәбәпле, алты айдан азат ителә. Сугыш елларында 300 шигырь һәм биш (*берсе — «Ике лачын» дигәне — [[Советлар Берлеге Каһарманы|Советлар Берлеге Каһарманнары]] [[Александр Матросов]] һәм Солтан Балмагамбетов батырлыгына багышланган*) поэма иҗат итә. 1936—1960 елларда Казакъ ССР матур әдәбият дәүләт нәшриятында, Казакъ ССР язучылар берлегендә, Казакъ ССР министрлар шурасы каршындагы мәдәният эшләре буенча комитетта һәм дәүләт телерадиокомитетында эшли.

## Иҗаты

Казакъ, татар, башкорт, рус, үзбәк, уйгыр, каракалпак, таҗик, төрекмән һ. б. телләрдә басылган шигырь-поэмалар, кырыклап китап авторы. Беренче шигырь һәм мәкаләләре 1924 елда «Бостандық туы» (*«Азатлык туы» (байрагы)*) гәҗитендә дөнья күрә. 1929 елда казакъ язучыларының «Беренче карлыгач» әлманахында «Әлі қарттың әңгімесі» (*«Әли картның әңгәмәсе», [[1927 ел|1927]]*), «Майкөл тамы» (*«Майкөл кабере», [[1927 ел|1927]]*) поэмалары басыла. «Еңбек жемістері» (*«Хезмәт җимешләре», [[1929 ел|1929]]*), «Табыс» (*«Табыш», [[1932 ел|1932]]*), «Найзағай» (*«Яшен», [[1932 ел|1932]]*), «Қызғалдақ» (*«Тюльпан», [[1932 ел|1932]]*), «Толқын» (*«Дулкын», [[1934 ел|1934]]*), «Биік шыңда» (*[[1935 ел|1935]]*), «Таңдамалы шығармалар» (*«Сайланма әсәрләр», [[1961 ел|1961]], [[1971 ел|1971]], [[1978 ел|1978]]*), «Өмір лебі» (*[[1964 ел|1964]]*), «Асулар» (*[[1968 ел|1968]]*) һ. б. шигырь җыентыклары басылган. «Қос қыран» (*«Ике лачын», [[1948 ел|1948]]*) поэмасы авторы. Халык аваз иҗатына нигезләнеп язылган дастаннары бар. Шулай ук җырлар да язган.

Тәрҗемә өлкәсендә хезмәтләре игътибарга лаек. Л. Н. Толстойның «Яңадан туу» (*«Воскресенье», [[1965 ел|1965]]*), Демьян Бедныйның «Шайтан арбасы» поэмасын, Галимҗан Ибраһимовның «Казакъ кызы» (*[[1960 ел|1960]]*), «Алмачуар» (*[[1961 ел|1961]]*) повестен, Габдулла Тукайның, Һади Такташның, Муса Җәлилнең, Сәйфи Кудашның шигырьләрен, Мирхәйдәр Фәйзинең «Галиябану» драмасын, таҗик шагыйре Әбелкасыйм Лахути шигырьләрен, грузин халык дастаннарын, уйгыр шагыйрьләрен, «Күругълы» дастанын казакъчага тәрҗемә иткән.

## Тукай
Ж. Сыздыков үзе казакъчага тәрҗемә иткән Габдулла Тукай шигырьләрен берничә мәртәбә Алматының «Казакъстан» нәшриятында аерым китап итеп бастырып чыгара. Тукайга (*«Габдулла Тукайга», «Тукай-Карабалыкта», «Син Җаекта канат кактың», «Тукай зиратында» һ. б.*), Казанга, татарларга ихтирам-хөрмәт хисе белән шигырьләр язган. Тукай турында уйлануларын аерым мәкаләләрендә дә бәян иткән. Мәсәлән, «Минем остазым» мәкаләсендә (*«[[Казан утлары|Совет әдәбияты]]», 1961 ел, апрель, 46-48нче бит*) Тукай шигырьләренең элек-электән казакълар арасында киң таралуын, думбраларда уйнап җырлануын искә төшерә. Тукай әсәрләрен тәрҗемә иткән өчен Татарстан АССР Югары шурасының Мактау кәгазе белән бүләкләнә (*[[1963 ел|1963]]*).

Шәкертлек елларында Абай үләңнәре белән беррәттән, без Тукай шигырьләрен дә ятлый, комарланып укый идек. Барлык шагыйрьләр арасында Г. Тукай — минем үрнәк алган зур остазым иде. Тукайның шигырьләрен, мәкалә, фельетоннарын бирелеп укыйм, күбесен яттан беләм. Г. Тукайның әсәрләре һәрбер казакъ өенең, һәрбер казакъ кешесенең түрендә нурланып балкып тора.


## Хәтер
* 1992 елда казакъ галиме Аманжол Идрис улы Есмагулов «Жакан Сыздыковның тормышы һәм иҗаты» темасына кандидатлык диссертациясе яклаган .
* 2003 елда Алматы шәһәренең Әвәзов районындагы элекке Новая урамы атамасы  итеп үзгәртелгән.

## Әдәбият
# Тукайга чәчәкләр. К: ТКН, 1975, 131нче бит.
# *Ыскаков Б.* Казакъ-татар әдеби байланысы. Алматы: Гылым, 1976, 141-147нче бит.
# Слово о Тукае: Писатели и ученые о татарском народном поэте. К.: ТКН, 1986, 431нче бит.
# *[[Хатыйп Миңнегулов]]*. Әдәбиятны өйрәнү юлында. К.: ТКН, 2018, 241-243нче бит. ISBN 978-5-298-03602-3 

## Сылтамалар
* Сыздыков, Жакан. dic.academic.ru
 
## Искәрмәләр


Төркем:Мәдрәсә тәмамлаучылар
Төркем:Әлифба буенча шагыйрьләр
Төркем:ССРБ шагыйрьләре
Төркем:Казакъ шагыйрьләре
Төркем:Казакъстан язучылары  
Төркем:Тәрҗемәчеләр
Төркем:Журналистлар
Төркем:Габдулла Тукай